Afrički kup nacija 2017.
Afrički kup nacija 2017. (poznat kao i Total Africa Cup of Nations - Gabon 2017, AFCON 2017, odnosno CAN 2017) je bilo 31. po redu afričko prvenstvo u nogometu poznatog kao Afrički kup nacija. U organizaciji afričke nogometne konfederacije Afrički kup nacija 2017. održao se od 14. januara do 5. februara 2017. u Gabonu. Prvobitno je bilo odlučeno da se Afrički kup nacija 2017. održi u Libiji, međutim, zbog ratnih dešavanja u toj zemlji, CAF je u augustu 2014. odredio da se AFCON 2017. održi po drugi put u historiji u Gabonu. Prvi dio prvenstva igrao se po grupama, a zatim i eliminaciona faza. Ukupno se odigralo 32 utakmice te postignuto 66 golova što je iznosilo 2.06 datih golova po utakmici. Kamerun je finalu bio uspješniji od Egipta te po peti put u svojoj historiji osvojio šampionsku titulu. U utakmici za treće mjesto Burkina Faso je bila uspješnija od Gane. Najbolji strijelac prvenstva bio je Junior Kabananga sa tri postignuta gola. Christian Bassogog, reprezentativac Kameruna, proglašen je najboljim igračem prvenstva, dok je Egipćanin Essam El-Hadary izabran za najboljeg golmana. Egipat je osvojio nagradu za "fair play". Pobjednik Afričkog kupa nacija 2017. Kamerun stekao je pravo nastupa na FIFA Kupu konfederacija 2017.